Source: https://domov.sme.sk/c/20778449/sud-bude-znovu-rozhodovat-o-vazbe-pre-exministra-ruska.html
Timestamp: 2019-01-21 12:55:57+00:00
Document Index: 1180195

Matched Legal Cases: ['Súd ', 'Súd ', 'Súd ', 'súd ', 'súd ', 'súd ']

Súd bude znovu rozhodovať o väzbe pre exministra Ruska - domov.sme.sk
Súd bude znovu rozhodovať o väzbe pre exministra Ruska
Súd bude rozhodovať o návrhu na rozšírenie dôvodov väzby pre Pavla Ruska.
11. mar 2018 o 13:07 SITA
Pavol Rusko.(Zdroj: SME - JOZEF JAKUBČO)
BRATISLAVA. Okresný súd Bratislava II bude v pondelok rozhodovať o návrhu na rozšírenie dôvodov väzby pre exministra hospodárstva a bývalého riaditeľa TV Markíza Pavla Ruska.
„Je možné potvrdiť skutočnosť, že dozorový prokurátor žiadal osobitným návrhom rozšírenie dôvodov väzby. Avšak bližšie sa k uvedenému návrhu v súčasnosti vyjadrovať nebudeme, nakoľko tento ešte len bude predmetom rozhodovania súdu,“ uviedol pre agentúru SITA hovorca Krajskej prokuratúry v Bratislave Michal Šúrek.
Rusko je na slobode
Okresný súd Bratislava II už v októbri minulého roku rozhodol o väzobnom stíhaní Pavla Ruska, ktorý čelí obvineniu z objednávky vraždy. Krajský súd v Bratislave ho však v novembri nariadil prepustiť.
Vyšetrovatelia v tomto prípade už vypočuli spoluobvinených v tejto kauze, konkrétne Mikuláša Č., Miloša K. aj Róberta L.
Podozrenie z objednávky vraždy
Pred vyšetrovateľom v tomto prípade vypovedali tiež napríklad bývalá manželka Pavla Ruska Viera, asistentka expremiéra Vladimíra Mečiara Anna Nagyová, Ján Kán, podnikateľ Marián Kočner, šéf Slovenského futbalového zväzu Ján Kováčik a ďalšie osoby.
Bývalý šéf TV Markíza Pavol Rusko je podozrivý z toho, že si v roku 1997 v podsvetí objednal vraždu svojej vtedajšej spoločníčky Sylvie Volzovej.